SAL: Sakeredding enigste opsie – RamaphosaPres. Cyril Ramaphosa. Die regering het geen ander keuse gehad as om die Suid-Afrikaanse Lugdiens (SAL) in ondernemingsredding te plaas nie. Só sê pres. Cyril Ramaphosa in sy jongste nuusbrief. “Suid-Afrika se staatsbeheerde entiteite is steeds van baie waarde en ons sal dit nie laat ondergaan nie. Al beteken dit dan dat ons drastiese stappe moet doen, soos om SAL in ondernemingsredding te plaas. “Ons land het verskeie staatsbeheerde entiteite en, ondanks erge finansiële en operasionele probleme én ŉ swaar skuldlas, beskik hierdie maatskappye oor ŉ groot, diverse aantal vaardige werknemers en enorme kapasiteit. Hulle beskik dus oor die potensiaal om by te dra tot die groei van ons ekonomie en werkskepping,” sê Ramaphosa. Daarom, sê die president, kan Suid-Afrika dit nie bekostig dat enige van hierdie entiteite ondergaan nie. Alle moontlike stappe, selfs drastiese stappe, moet gedoen word om hierdie maatskappye gesond te hou. “Dit is waarom ons verlede week die besluit ondersteun het om die Suid-Afrikaanse Lugdiens in ondernemingsredding te plaas. Daar was geen ander werkbare oplossing om ŉ toekoms vir die lugdiens te verseker nie, aangesien die finansiële krisis van die lugredery onuithoudbaar geword het.” Ramaphosa het Suid-Afrikaners egter verseker dat die SAL sal voortgaan om te funksioneer tydens die herstruktureringsproses, met behulp van die regering, bestuurders en finansierder. Die president sê ondernemingsredding is nie noodwendig die voorkeurmetode om staatsbeheerde entiteite reg te ruk nie, maar dit wys dat die regering vasbeslote is om alles moontlik te doen om staatsentiteite, waaronder Eskom, Denel en Prasa, reg te ruk. Ramaphosa sê sy regering het reeds groot vordering gemaak in dié verband sedert hy in Februarie verlede jaar as president oorgeneem het. “Nuwe rade is aangestel en uitvoerende hoofde met die nodige kennis en ervaring is aan die stuur van maatskappye geplaas.” Ramaphosa sê dit was veral ŉ uitdaging om die korrupsie hok te slaan wat ŉ aantal entiteite op hul knieë gedwing het. “Verskeie individue is reeds aangekla en in sommige gevalle is van die gesteelde geld teruggewin. Dié werk moet voortgesit word totdat alle korrupte aktiwiteite blootgelê is en skuldiges vir hul dade verantwoordelik gehou word,” sê Ramaphosa. Nóg ŉ belangrike ingryping is om te verseker dat staatsbeheerde entiteite onafhanklik van herhaaldelike finansiële reddingsboeie deur die staat sal funksioneer. “Daarom werk hierdie maatskappye hard om hul wins op te stoot, uitgawes te verminder en vermorsing van geld te beperk. Ons wil dit graag duidelik maak dat die regering in beheer sal bly van alle entiteite wat strategies is, sodat hierdie entiteite die noodsaaklike bydrae kan lewer tot ekonomiese ontwikkeling,” sê Ramaphosa. Hy het wel die versekering gegee dat maatskappyrade en die bestuur van dié entiteite die vryheid gegun sal word om hul werk te doen sonder onnodige politieke inmenging.